SKRIFTLIG FORESPØRGSEL P-2984/01

af Carlos Coelho (PPE-DE) til Kommissionen

(22. oktober 2001)

Om: Life-projektet for naturbevaring Natura 2000-nettet på halvøen Setúbal/Sado

AFLOPS, Setúbals sammenslutning af skovbrugsproducenter, indledte den 5. oktober 1998 et projekt med henblik på bevarelse af de forskellige naturområder af fællesskabsmæssig interesse, som er foreslået af den portugisiske stat i henhold til Habitat-direktivet, og som befinder sig i Setúbal-distriktet. Det er det største projekt til fordel for bevaring af den portugisiske natur som led i Life-programmet.

Idet det var bestemt, at de finansielle midler til dette projekt skulle komme fra Life-programmet, blev der af Kommissionen udstedt en afgørelse den 15. juli 1998, hvori ydelsen af denne finansielle støtte blev godkendt. Efter denne afgørelse blev der udfærdiget en kontrakt med GD XI vedrørende finansieringsformen for projektet.

I henhold til den kontrakt, der blev indgået mellem de to parter, som giver mulighed for udbetaling af et midtvejsbeløb (efter forelæggelse af en oversigt over udgifterne og en beretning om de pågældende aktiviteter) blev der den 21. februar 2001 indgivet en anmodning om midtvejsudbetaling ledsaget af hele den nødvendige dokumentation.

Hvilke årsager har ført til, at der kun er udbetalt en del af dette andet forskud, og hvad er årsagerne til den forsinkede udbetaling af den resterende støtteportion? Denne forsinkelse medfører ifølge AFLOPS risiko for, at det ikke vil være muligt at opfylde de forskellige forpligtelser, som er indgået i forbindelse med projektet.

Svar afgivet på Kommissionens vegne af Margot Wallström

(12. november 2001)

Sammenslutningen Aflops står ganske rigtigt bag et LIFE-Nature-projekt, som er ved at blive gennemført under betegnelsen Rede Natura 2000 na Península de Setúbal/Sado (no B4.3200/98/499).

Emnet for det ærede medlems skriftlige forespørgsel har allerede været genstand for en skriftlig henvendelse fra medlemmets side dateret den 2. oktober 2001, som Kommissionen besvarede den 12. oktober 2001 med følgende oplysninger:

En overførsel på 698 402,94 EUR tilgik Aflops den 13. august 2001. Dette beløb svarer til den samlede sum, Kommissionen skyldte som midtvejsudbetaling.

I forbindelse med et LIFE-Nature-projekt beregnes midtvejsudbetalingen på følgende måde (artikel 4, punkt 4, i de administrative standardbestemmelser for LIFE-Nature):

1. Det foreløbige støttebeløb beregnes under anvendelse af den støttesats, der er fastsat ved Kommissionens beslutning for de støtteberettigede udgifter, som støttemodtageren har opgivet.

2. I alle tilfælde kan den foreløbige udbetaling højst udgøre 40 % af det samlede fællesskabsbidrag som fastsat i Kommissionens beslutning (artikel 2 i de administrative standardbestemmelser).

For så vidt angår det projekt, der er genstand for denne skriftlige forespørgsel, er støttesatsen i henhold til Kommissionens beslutning fastsat til 70 %.

De samlede støtteberettigede udgifter på det tidspunkt, hvor midtvejsrapporten forelå, var på 200 024 597,97 PTE eller 997 718,49 EUR. Den foreløbige udbetaling beløber sig følgelig til 698 402,94 EUR (70 % af 997718, 49 EUR).

Der er således ikke blevet udbetalt noget supplerende midtvejsbeløb til støttemodtageren Aflops. Det ser ud til, at modtageren har troet sig berettiget til en udbetaling på 40 % af Fællesskabets bidrag, mens denne procentsats kun udgør et loft.